Румен Ченков
Битие

chitanka.info

В кофата, пълна до горе със смет,

честичко бъркам — тъй, за късмет.

Всичко си има. Тя е един

малък, добре зареден магазин.

Често намирам по някоя блузка.

Сутрин обаче — безплатна закуска.

Вестникът също от там си набавям.

Как ви се струва? Не е ли забавно?

Ядеш кроасан и четеш новините,

как се повдигат нагоре цените.

Мен, господа, пък, какво ли ми пука?!

Аз пазарувам ей тук — от боклука.

Ако сте гладни — сега е момента.

Хем ще побъбрим за парламента.

Че то, само котки дръгливи и кучета

чакат зад мен, и сърдито скимучат.

Уж не разбират, тяхната вера:

даже и те са против премиера.

Ако им падне, биха го яли,

ама едва ли, ама едва ли!

1996 г.

Добрич

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.